DStv word goedkoper, maar nie in SA | Netwerk24
Deur Petrus Malherbe 22 Augustus 2019 18:01
Die maatskappy, wat vroeër vanjaar afsonderlik op die JSE genoteer het, beplan om die prys van DStv dwarsoor die ooste van die vasteland met tot 37% te sny.
In Uganda word DStv op 1 September tot 30% goedkoper en in Kenia tussen 5% en 37%, afhangende van die pakket.
Kykers in dié lande is reeds oor die prysverlaging ingelig en MultiChoice het dit ook by navraag aan Netwerk24 bevestig.
Volgens Benedict Maaga, senior kommunikasiebestuurder vir korporatiewe sake, neem MultiChoice verskeie faktore in ag om die prys van DStv in verskillende lande en streke te bepaal.
Dit sluit in faktore soos inflasie, die koste om inhoud te skep en die plaaslike wisselkoers. Belasting is ook ’n sterk oorweging.
Volgens Maaga vergelyk die prys van DStv-premium in Suid-Afrika gunstig met die prys in die res van Afrika.
’n Vinnige omskakeling van die plaaslike prys van DStv in verskeie Afrikalande na randwaarde wys dit blyk inderdaad die geval te wees. (Sien ook grafika hieronder.)
Suid-Afrika, Swaziland en Namibië is op twee na die goedkoopste lande op die vasteland ten opsigte van die koste van DStv-premium.
Angola is die goedkoopste teen R500 per maand en Nigerië die tweede goedkoopste teen R660 per maand. In Suid-Afrika kos DStv-premium R809 per maand.
In Uganda en Kenia kos dié pakket bykans dieselfde, onderskeidelik R1 160 en R1 150.
In Malawi en Mosambiek kos dit R1 170 per maand; Botswana is redelik goedkoop teen R820 per maand. Ethiopië, waar kykers in Amerikaanse dollar vir die diens betaal, is DStv-premium die duurste teen meer as R1 200 per maand.
Volgens Maaga sal MultiChoice weer voor 1 April 2020 die nuwe pryse vir DStv se verskeie pakkette in Suid-Afrika aankondig.